L-investigaturi fi Franza  bdew jeżaminaw il-kaxxi s-suwed (data recorders) tal-ajruplan Boeing 737 MAX li ġġarraf, nhar il-Ħadd, fl-Etjopja, minuti biss wara li kien beda titjira lejn il-Kenja. L-inċident, li sewa l-ħajja ta’ 157 sena, ixxokkja bil-kbir lill-industrija tal-avvjazzjoni li qed tistenna biex tara jekk il-kawża kenitx simili għad-diżastru li kien seħħ xhur qabel fl-Indoneżja bl-istess mudell ta’ ajruplan u li fih kienu mietu 189). Fiż-żewġ każi, il-piloti kkonċernati kienu talbu permess biex jirritornaw fl-ajruporti minfejn kienu telqu, sa minuti biss wara l-bidu tat-titjira. Sadanittant, kienu kbar ir-riperkussjonijiet mill-inċident tal-Ħadd bl-ajruplan tal-Ethiopian Airlines, bir-regolaturi jwaqqfu s-servizzi bil-Boeing 737 Max madwar id-dinja. Dan meta s-‘similitaritajiet’ tal-inċidenti fl-Etjopja u l-Indoneżja allarmaw numru kbir ta’ nies madwar id-dinja. Il-piloti wkoll qed jistennew b’ansjetà r-riżultati tal-analiżi, meta l-ewwel konklużjonijiet mgħandhomx joħorġu qabel diversi jiem oħra. Intant, l-awtoritajiet tal-avvjazzjoni Amerikani qalu li l-informazzjoni mit-tifrik tal-Boeing MAX fl-Etjopja ‘indikat affarijiet simili’ mal-inċident tal-Indoneżja, fejn kien iġġarraf ajruplan tal-Lion Air. Waqt li, fil-preżent, l-awtoritajiet Franċiżi jinsabu fil-pussess tal-flight data recorder u l-cockpit voice recorder, l-Etjopja qed tmexxi formalment l-investigazzjoni fost l-appoġġ mill-esperti mill-Istati Uniti li huma bażati f’Pariġi u l-belt ta’ Addis Ababa. Fl-Etjopja, il-qraba tal-vittmi li mietu fit-tiġrif tal-Ħadd li għadda qed iżuru s-sit fejn niżel l-ajruplan biex jagħtu l-aħħar tislima lill-għeżież tagħhom. Jistgħu jgħaddu x-xhur sakemm ikunu identifikati l-vittmi kollha tat-titjira, li kienu ġejjin minn 35 pajjiż.